投獻省主李奉世密學
作者：郭祥正
朝代：宋

paragraphs: 祖朝相國之真孫，軒軒冠蓋宜高門。
拔身州掾入政府，議論挺特窮根源。
顔淵必用孔丘鑄，自此聲名聞至尊。
熙寧神化邁前古，屢詔馳車外循撫。
大河之北淮之壖，民起疵癏勇歌舞。
樞庭進直腰横金，君臣道合同一心。
貨泉交匯指諸掌，老吏縮手隨規箴。
如公之才世希有，突兀千丈輝喬林。
徐冠貂蟬坐廊廟，重見成王得周召。
泰山鏤牒天垂休，却笑鴻濛首頻掉。
賤生流落何可言，四十栖遲埋冗員。
涸鱗悵望一盃水，安用西江浩渺之波瀾。
願公吐和氣，稍回巖谷春。
養成尺寸木，爲公車下輪。
他年青史上，報德豈無人。